google/wiki40b huggingface dataset:
Times Higher Education reitings

Times Higher Education pasaules universitāšu reitings (angļu: Times Higher Education World University Rankings) ir viens no populārākajiem universitāšu salīdzinošajiem reitingiem.
To kopš 2004. gada publicē žurnāls Times Higher Education (THE). Kopš 2010. gada tas reitingu veido kopā ar Thomson Reuters korporāciju.

Metodoloģija

Reitinga aprēķināšanai universitātes vērtē pēc to snieguma piecos rādītājos — studijās, citējamībā, zinātnē, starptautiskajā sadarbībā un sadarbībā ar nozari.

Eiropas mācīšanas reitingi

THE Eiropas mācīšanas reitingos (Europe Teaching Rankings) Eiropas augstskolu darbības rādītāji ir sagrupēti četrās galvenajās jomās: iesaistīšanās (vai universitāte efektīvi sadarbojas ar saviem studentiem?), resursi (vai universitātei ir iespējas mācīt efektīvi?), studiju rezultāti (vai universitāte nodrošina atbilstošus rezultātus studentiem?) un vide (vai mācību vide veicina mācīšanos?).
Eiropas mācīšanas reitingu izveides pamatā ir vairāk nekā 125 000 Eiropas studentu aptaujas rezultāti. Tāpat reitinga rezultātos izmantoti dati no Akadēmiskās reputācijas apsekojuma, izmantots Elsevier bibliometriskais datu kopums, dati no statistikas aģentūrām u.c.
2019. gadā Latvijas Universitāte un Rīgas Tehniskā Universitāte pirmo reizi tika iekļautas šajos reitingos un ieņēma 201+ vietu 56.8-45.8 punktu intervālā. LU bija augstāk novērtēta iesaistīšanās (74.0) nekā RTU (71.0), bet resursi, rezultāti un vide bija augstāk novērtēti RTU. Viļņas Universitāte ieņēma 76.-100. vietu ar 67.1-64.7 punktiem.
The Housemartins

Vēsture

Grupa tika izveidota 1983. gadā pēc Pola Hitona iniciatīvas, kurš jau bija muzicējis mācību laikā universitātes grupā Stomping Pond Frogs, kopā ar Normanu Kuku. Izvietojot sludinājumus par ielu muzikantu vervēšanu, viņš iepazinās ar ģitāristu Stenu Kalimoru. Tā izveidojās duets, kuru nolēma nosaukt par The Housemartins.
Drīzumā grupu sāka uzaicināt uz koncertiem, viņi piedalījās grupas The Smiths koncertos kā iesildītāji. Grupas sastāvam piebiedrojās basģitārists Teds Kejs, kuru drīzumā aizvietoja ar Normanu Kuku, un bundzinieks Hjū Viteikers. Grupas uzstāšanos sāka translēt televīzijā. 1985. gada oktobrī tika izdots grupas singls Flag Day. 1986. gada maijā un novembrī tika ierakstīti paši veiksmīgākie grupas skaņdarbi - "Happy Hour" un "Caravan of Love". 1986. gada rudenī tika izdots pirmais grupas albums London 0 Hull 4.
1987. gadā grupai tika apbalvota ar Brit Awards par gada labāko debiju. Bet starp mūziķiem sākas domstarpības. Grupu pameta Hjū Viteikers, viņa vietā nāca Deivs Hemingvejs. Neskatoties uz to tika izlaists otrais grupas albums.
1988. gada sākumā Pols Hitons, saprotot, ka ķildas grupā pārvarēt neizdosies, paziņoja par grupas izjukšanu. Uz atvadām tika izdota izlase Now That's What I Call Quite Good.
Pēc šķiršanās, mūziķi izveidoja jaunas grupas: Normans Kuks izveidoja grupu Beats International, bet Hitons un Hemingvejs — The Beautiful Sout.
Kad bremzes netur

Sižets

Milicijas priekšniecība ir norūpējusies par auto zādzību skaita palielināšanos. Zādzību izmeklēšana tiek uzticēta milicijas kapteinim Siliņam. Reiz viņa līgava un kolēģe Aija Kalniņa ar savu dienesta mašīnu pēc pakaļdzīšanās gandrīz panāk noziedzniekus, taču pēdējā brīdī tiem izdodas nozust. Tomēr vienā no zagļiem Aija paguvusi saskatīt savu astoņpadsmitgadīgo brāli Juri. Autozagļi slēpjoties mežā nejauši kļūst par lieciniekiem citam noziegumam - uzbrukumam sievietei. Lai attaisnotu sevi māsas acīs, Juris uzsāk noziedznieka meklēšanu un iet bojā.
Leonīds Vīgners

Biogrāfija

Dzimis 1906. gadā Maskavā diriģenta un komponista Ernesta Vīgnera ģimenē. 1928. gadā beidza Latvijas konservatorijas Pētera Paula Jozuus ērģeļu klasi, 1930. gadā — Jāzepa Vītola kompozīcijas klasi un Georga Šnēfogta diriģēšanas klasi. Mācījās arī pie Feliksa fon Veingartnera Bāzelē, Šveicē. No 1930. līdz 1939. gadam bija kora "Dziedonis" diriģents. 
Laikā no 1936. līdz 1944. gadam L. Vīgners bija Latvijas Nacionālās operas diriģents un pirmā viesdiriģenta Leo Bleha asistents.
Pēc atkārtotās Latvijas okupācijas 1944. gadā viņu iecēla par Latvijas Operas un baleta teātra galveno diriģentu, šo amatu viņš pildīja līdz 1949. gadam. 1940. gadu beigās divus gadus bija mākslinieciskais vadītājs Latvijas Filharmoniskajā orķestrī. No 1949. līdz 1963. gadam un no 1966. līdz 1975. gadam bija LPSR Radiokomitejas simfoniskā orķestra galvenais diriģents. 
1947. gadā L. Vīgners kļuva par Latvijas konservatorijas (vēlāk Latvijas Mūzikas akadēmijas) pedagogu, kopš 1961. gada — profesoru. Viņš bija vairāku vispārējo latviešu Dziesmu un Deju svētku virsdiriģents un goda virsdiriģents.
Apbedīts Meža kapos.
Dienvidkorejas administratīvais iedalījums

Dienvidkorejas administratīvo iedalījumu  veido 1 īpašā pilsēta korejiešu: 특별시, 特別市, teukbyeol-si, 6 lielpilsētas (korejiešu: 광역시, 廣域市, gwangyeok-si), 1 autonomā lielpilsēta, 8 provinces (korejiešu: 도, 道, do, то) un 1 īpaša autonoma province (korejiešu: 특별자치도, 特別自治道, teukbyeol-jachido).
Ienākumi

Faktora ienākumi

Šada veida ienākumi tiek iegūti, izmantojot faktorus vai ražošanas resursus.
Galvenais ir grozījums darbā. Darbaspekā palidzība var radīt ienākumus bez algas, ja jūs esat uzņēmējs, tad ienākumi np uzņēmuma netiks apvienoti ar jūsu algu un tādējādi tas nenozīme faktora ienakumus. Tas pats atteicas uz depozīta īri  un procentiem. Taču jauktais ienākumus no laiksaimnieciskās darbības ietilpst šajā klassifikacijā.

Nominalie ienākumi

Šis termins atteicas uz personas finanšu līdzekļu apjomu noteiktā laika periodā, ko izmantos, lai iegādātos kaut ko par cenu, kas raksturīga šim periodam. Parasti to apzīmē ienākumi, neņemot vērā tādus faktorus kā nodokļi un cenu izmaiņas.

Reālie ienākumi

To apraksta ar konkrētu sagatavju komplektu, ko persona var atļauties nopirkt, pamatojoties uz nominālajiem ienākumiem. Tas parāda pirkstspēju  cenās noteiktā laika periodā. Nu, un attiecīgi reālie ienākumi apraksta  nominālo ienākumu.
29. maijs

29. maijs ir gada 149. diena pēc Gregora kalendāra (150. garajā gadā). Līdz gada beigām ir atlikušas 216 dienas.
Progress M-06M

Krava

Kopējā kravas masa starta brīdī bija 2630 kg. Īpašajās tvertnēs ietilpa degviela pašam kuģim (877 kg) un stacijas dzinējsistēmai (250 kg), skābeklis (51 kg), ūdens (300 kg). Hermētiskajā kravas telpā (pavisam 1152 kg) atradās iekārtas stacijas apkalpošanai un zinātniskajiem pētījumiem, pārtikas preces, apģērbs, higiēnas, medicīnas preces, tai skaitā 426 kg amerikāņu segmentam.

Lidojuma gaita

Palaišana notika no Baikonuras kosmodroma 2010. gada 30. jūnijā 15:35:14 UTC ar nesējraķeti Sojuz-U.
Saslēgšanās ar SKS bija paredzēta 2. jūlijā. Tuvošanās laikā aptuveni 2 km attālumā no stacijas automātika apstādināja tālāku tuvošanos. Nākamā saslēgšanās tika pārcelta par divām dienām. Pēc sākotnējās datu analīzes tika secināts, ka manuālā režīma sakaru kanāla testēšanas laikā sistēma fiksēja nestabilus sakarus ŪĪV diapazonā, tādēļ atcēla tuvošanos un novadīja kuģi garām stacijai. Izmeklēšanas komisija 27. jūlijā publiskoja atzinumu, ka kļūmes iemesli bijuši divi: teleoperatora video sakaru kanālā bija radušies traucējumi; kosmonauts uz pults nejauši nospiedis kādu pogu, kas pārslēdza teleoperatora režīmu no indikatora uz darba.
4. jūlijā 16:17:26 UTC Progress M-06M automātiskā režīmā saslēdzās ar SKS pie Zvezda moduļa, pirms tam atslēdzot teleoperatora video sakaru kanālu.
31. augustā 11:21:37 UTC Progress M-06M atvienojās no stacijas. Autonomā lidojumā ar kosmosa kuģi tika veikti seši eksperimentu seansi programmas "Radar-Progress" ietvaros, kuros pētīja kosmiskā aparāta dzinēja darbības rezultātā radušās jonosfēras lokālās izmaiņas.
2010. gada 6. septembrī 12:14 UTC tika iedarbināts kosmiskā aparata dzinējs bremzēšanas manevram, kas ilga 198 sekundes. Pēc tam tas nogāja no orbītas un sadega virs Klusā okeāna dienviddaļas. Nesadegušās daļas aptuveni 12:53 UTC nokrita punkta ar koordinātām 42° 07' D un 138° 25' R.
Bēta kvarcs

Bēta kvarcs (augstais kvarcs) ir augstas temperatūras kvarca varietāte — kvarcs, kas radies augstā temperatūrā un sākotnēji ir bijis ar nedaudz atšķirīgu kristālisko struktūru.
Ja pie parastas temperatūras un spiediena parastais kvarcs (alfa kvarcs) ir stabilākā silīcija dioksīda forma, tad, mainoties temperatūrai un spiedienam, mainās arī silīcija dioksīda forma un struktūra. Alfa kvarcs saglabā stabilitāti līdz 573 °C un 1 kilobāra spiedienam. Ja temperatūra pārsniedz 1300 °C un spiediens — 35 kilobārus — vienīgā stabilā kvarca forma ir bēta kvarcs.
Pāreja no vienas varietātes otrā notiek ātri, tā ir atgriezeniska un to pavada neliels enerģijas zudums. Vienu un to pašu kristālu atkārtoti var pārvērst no alfa kvarca par bēta kvarcu un atgriezt sākotnējā stāvoklī.
Bēta kvarca īpašības nedaudz atšķiras no parastā kvarca īpašībām — tā blīvums ir mazāks (2,53) (attālums starp atomiem ir nedaudz lielāks). Bēta kvarcam ir cita singonija — heksagonālā (alfa kvarcam — trigonālā).
Dabā neatrod īstu bēta kvarcu, taču var atrast kristālus (parasti — riolīta lavā), kas sākotnēji veidojušies kā bēta kvarca kristāli un, iezim strauji atdziestot, ir saglabājuši šāda kvarca ārējo formu, kaut arī kristālam ir alfa kvarca kristāliskā struktūra. Bēta kvarca kristālu habituss — heksagonālas bipiramīdas — ar pamatnēm kopā saliktas piramīdas, katra ar sešām šķautnēm.
Labas kvalitātes izteiksmīgi bēta kvarca kristāli ir iekārots kolekciju materiāls.
Jānis Šterns

Biogrāfija

Jānis Šterns piedzima 1876. gada 3. jūlijā Cīravas pagastā laukstrādnieka ģimenē. Mācījies Cīravas pagastskolā. Pēc tam mācījies dārzkopību Rīgā un Ķīrupes muižā. Strādājis par dārzkopi vairākās Kurzemes muižās.
1902. gadā Medzes pagastā iegādājies 6 pūravietas (ap 2,2 ha) zemes, kur ierīkojis dārzu un uzbūvējis vairākas ēkas. 1922. gadā Šternam piešķira 30 pūravietas (ap 11 ha) nekultivētas zemes, kuru arī apstrādājis. Par dārzkopībā ieguldīto darbu 1927. gadā apbalvots ar IV šķiras Triju Zvaigžņu ordeni.
Piedalījies 1905. gada revolūcijā. Šternu 1906. gadā vajāja soda ekspedīcijas. Tika nodedzināta Šterna māja. Šterns tika arestēts, notiesāts un izsūtīts uz Mezeņas pilsētu Arhangeļskas guberņā, kur pavadīja nepilnus divus gadus. 1918. gadā piedalījies Liepājas apriņķa pašvaldības dibināšanā.
1920. gadā Šterns tika ievēlēts Satversmes sapulcē no Latvijas Sociāldemokrātiskās strādnieku partijas (LSDSP) saraksta. 1921. gadā pievienojās Mazinieku partijai un tās parlamentārajai frakcijai. 1925. gadā bija zemkopības ministra biedrs bez balstiesībām valdībā. No 1925. līdz 1934. gadam bija Saeimas deputāts. Līdz 1929. gada decembrim pārstāvēja Mazinieku partiju, pēc partijas likvidēšans piedalījās Progresīvās apvienības izveidē un darbībā.
Pēc Latvijas okupācijas piedalījies Demokrātiskā bloka saraksta veidošanā Tautas Saeimas vēlēšanām. Līdz ar citiem aktīvistiem arestēts. Vācu okupācijas laikā Šternu pratināja Gestapo. Otrās padomju okupācijas laikā 1949. gada martā izsūtīts uz Omskas apgabalu, no kura atgriezās 1956. gadā.
Miris 1965. gada 5. martā Liepājas slimnīcā. Apbedīts 14. martā Liepājā.
Uzputenis

Uzputenis jeb uzpūtenis ir no saputotas cukura un augļu vai ogu masas (sulas, biezeņa, želejas, ievārījuma utml.) gatavots saldais ēdiens. Mannas uzputeni sauc arī par debesmannu. Vēl šai masai var pievienot saputotu olas baltumu, putukrējumu, mannu vai, reizēm, miltus. Olas baltumus lieto, lai uzputenis būtu stingrs un čagans. Ar olbaltumiem vai putukrējumu gatavotam uzputenim mēdz pievienot arī želatīnu, lai padarītu to noturīgāku. Gatavojot debesmannu, šos produktus parasti neizmanto. Mannu vai miltus nepieciešams pievienot, ja uzputeni gatavo no sulas, lai to iebiezinātu. Šajā gadījumā masu pirms putošanas uzvāra, iegūstot pašķidru biezputru.
Nemčice pie Hanas

Vēsture

Rakstos pirmoreiz minēta 1141. gadā. Ilgu laiku pilsēta atradās Habsburgu impērijas sastāvā, tās vāciskais nosaukums bija Nīmčica pie Hannas (vācu: Niemtschitz an der Hanna). No 1918. gada - Čehoslovākijas sastāvā. Kopš 1993. gada - Čehijā.
Fāžu stāvokļa diagramma

Fāžu stāvokļa diagramma ir diagramma, kur attēloti līdzsvara stāvokļi starp atšķirīgām termodinamiskajām fāzēm.

Fāžu stāvokļa diagramma tīrām vielām

Vienkāršākās fāžu stāvokļa diagrammas ir tīrām vielām. Tur parasti attēlo vielas agregātstāvokli atkarībā no temperatūras (parasti uz X ass) un spiediena (parasti uz Y ass). Šajās diagrammās var parādīt visas vielai iespējamās fāzes. Diagrammā parasti tiek aprakstīts nemainīgs daudzums (masa) vielas, tur netiek parādītas tilpuma izmaiņas, jo tilpums tāpat ir atkarīgs no spiediena un temperatūras (ja masa nemainās). Dažreiz lieto stāvokļa diagrammas, kur norādīts arī tilpums. Tādas diagrammas ir trīsdimensionālas.
Trīskāršajā punktā gāzveida, šķidrā un cietā fāze ir līdzsvarā. Šī punkta spiediens un temperatūra ir vielai raksturīgas konstantas. Kritiskajā punktā izzūd atšķirības starp šķidro un gāzveida fāzi. Tas nozīmē, ka dažos procesos ir iespējams pāriet no šķidrās fāzes uz gāzveida fāzi, apejot vārīšanās procesu. Pāreja uz cieto fāzi šādā veidā nav iespējama.
Sarkanā līkne raksturo sublimācijas temperatūru atkarību no spiediena. Zilā līkne raksturo viršanas temperatūru atkarību no spiediena. Zaļā līkne raksturo kušanas temperatūru atkarību no spiediena. Zaļā, pārtrauktā līkne raksturo pārdzesēta šķīduma kristalizācijas temperatūru atkarību no spiediena. Lielākajai daļai vielu paaugstinot spiedienu, kušanas temperatūra paaugstinās (līkne ir slīpa uz labo pusi), tas tā ir vielām, kam cietā fāze ir blīvāka par šķidro fāzi. Dažām vielām (ledus, bismuts), šķidrā fāze ir blīvāka par cieto fāzi, tāpēc, palielinot spiedienu, kušanas temperatūra pazeminās. Kušanas temperatūras atkarība no spiediena parasti ir niecīga, salīdzinot ar viršanas un sublimācijas temperatūru atkarību no spiediena.
Daudzām vielām ir iespējamas vairākas cietās fāzes, un ir iespējami vairāki trīskāršie punkti, starp divām kristāliskajām fāzēm un šķidrumu, divām kristāliskajām fāzēm un gāzi, vai trim kristāliskajām fāzēm.
Ūdenim, sasalstot spiedienos līdz ≈200 MPa, veidojas ledus "parastā", tā saucamā Iₕ modifikācija. Ledus Iₕ ir mazāk blīvs par ūdeni sasalšanas temperatūrā. Spiedienos, kas lielāki par ≈200 MPa, veidojas citas ledus modifikācijas, kas ir blīvākas par ūdeni sasalšanas temperatūrā un tajos apstākļos palielinot spiedienu kušanas temperatūras palielinās.

Maisījumiem

Tur parasti attēlo vielas fāzes atkarībā no temperatūras un sastāva. Trīskomponentu maisījumiem, lai norādītu atkarību no temperatūras, ir nepieciešama 3D diagramma, tur parasti lieto vairākas 2D diagrammas (fāzes atkarībā no sastāva), pie dažādām temperatūrām.
Rēzeknes lidlauks

Vēsture

Rēzeknes lidlauks izveidots Pirmā pasaules kara laikā. Latgales atbrīvošanas kauju laikā 1920. gada janvārī to izmantoja Sarkanās armijas gaisa spēki. Pēc lidlauka ieņemšanas 1920. gada aprīlī lidlaukā bija stacionētas britu kaujas lidmašīnas Sopwith Strutter un Sopwith Camel.  
Civilā lidosta tika uzbūvēta 1970. gados un tā piedāvāja tikai reisu Rēzekne-Rīga; tās darbība tika drīz pārtraukta. 
Pēc Latvijas neatkarības atjaunošanas 1992. gadā Rēzeknes lidlauks tika saglabāts valsts īpašumā un nodots Aizsardzības ministrijas valdījumā.
2001. gadā Latvijas valdība parakstīja līgumu ar ASV firmu Lockheed Martin par NATO prasībām atbilstoša astoņus miljonus latu vērta radara iegādi. Rēzeknes pilsētas un rajona iedzīvotāji pret radara uzstādīšanu Audriņu pagastā savāca aptuveni 17 tūkstošus parakstu. Tālas darbības trīsdimensiju radars TPS-117 2004. gadā tomēr tika uzstādīts. Audriņu pagastam un blakus esošajiem vēl sešiem pagastiem Aizsardzības ministrija samaksāja kompensāciju ap 140 000 latu apmērā, kas ieguldīti feldšerpunktu iekārtu iegādei un veselības  monitoringam.
2009. gadā tika saņemts pieteikums privatizēt zemesgrāmatā uz Aizsardzības ministrijas vārda reģistrēto lidlauku. Ministru kabineta izveidotā komiteja nolēma, ka Rēzeknes lidlauks netiks nodots privatizācijai.
No lidlauka iespējami panorāmas lidojumi grupām un individuāli virs Rēzeknes, Latgales ezeriem, kā arī iespēja skatīt ES robežu no putna lidojuma.
Karolinskas Universitātes slimnīca

Vēsture

Karolinskas Universitātes slimnīca ir izveidota 2004. gadā, apvienojot Karolinskas slimnīcu Solnā (dibināta 1940. gadā) ar Hudinges universitātes slimnīcu (dibināta 1972. gadā). Apvienotajā universitātes slimnīcā iekļauta arī Astrīdas Lindgrēnas Bērnu slimnīca un Bērnu slimnīca Hudingē. 
2008. gadā Stokholmas lēnes padome pieņēma lēmumu būvēt jaunu Karolinskas Universitātes slimnīcas ēku Solnā, kuru plānots atvērt 2016. gadā. Jaunā slimnīca tiek celta un tiks pārvaldīta ar publiskās-privātās partnerības palīdzību.

Misija un uzdevumi

Karolinskas Universitātes slimnīcas trīs pamatuzdevumi ir veselības aprūpe, zinātne un izglītība. Pacientu ārstēšanai, pētniecībai, inovācijai un izglītībai jābūt vienlīdz nozīmīgiem komponentiem centienos pagarināt cilvēku dzīves ilgumu un uzlabot tās kvalitāti. Kā lielai mācību slimnīcai tai jāizglīto un jāapmāca nākotnes medicīnas speciālistus un veselības aprūpes profesionāļus.
Kā Stokholmas lēnes universitātes slimnīca tā ir atbildīga par specializēto un augsti specializēto veselības aprūpi Stokholmas pilsētā un tās apkārtnē. Šis uzdevums ietver atbildību par augstākās starptautiskās raudzes zinātnisko pētniecību un studentu izglītību stratēģiskā partnerībā ar Karolinskas institūtu un sadarbībā citām universitātēm. 
Tā ir arī atbildīga par jaunceļamās Karolinskas slimnīcas Solnā (Nya Karolinska Solna) iekārtojuma un funkcionalitātes plānošanu.

Pārvalde

Karolinskas Universitātes slimnīcu pārvalda slimnīcas Valde, kas ieceļ slimnīcas direktoru. Pacientu aprūpe ir sadalīta septiņās divīzijās 70 dažādās nozarēs. Zinātniskai pētniecībai un izglītībai ir savs personāls, kas savus uzdevumus veic ciešā sasaistē ar pacientu ārstēšanu.
Savs personāls ir arī slimnīcas pārvaldei Solnas un Hudinges filiālēs.
Dracēnas

Sistemātika

Ģinti pirmo reizi aprakstīja itāļu dabas zinātnieks Domeniko Vandelli 1768. gadā. 2009. gadā APG III sistēma (segsēkļu klasifikācijas taksonomiskā sistēma) dracēnas iedalīja asparāgu dzimtā. Iepriekš tās piederēja dzelmiršu dzimtai vai agavju dzimtai, vai kopā ar kordilīnēm bija izdalītas atsevišķā dracēnu dzimtā Dracaenaceae.

Nosaukums

Dracēnu jeb pūķkoku latīniskā nosaukuma pamatā ir dažu sausieņu sugu sveķainās piensulas īpašība kļūt sarkanai saskarē ar gaisu, tā izraisot nepamatotas asociācijas par "pūķa asiņu" tematiku.

Apraksts

Dažādu izmēru augi, taču vienīgi dažas sugas — D. americana, D. arborea, D. cinnabari, D. draco, D. ombet un D. tamaranae — līdzinās kokiem, sasniedzot 20 m garumu. Šīs dracēnas ārēji atgādina koku ar lapu kroni. Lielākajai daļai  dracēnu sugu ir īss stumbrs un tie ir mazāki, krūmveida augi.
Lapas pamatā šauras, iegarenas. Lielajām dracēnām stīvas, krūmveida — lokanas. Mazie ziedi sarkani, dzelteni vai zaļi. Auglis — oga ar vienu līdz trim sēklām.
Pazīstamākā dracēna ir El Drago Milenario ("tūkstoš gadu sena dracēna"), 22 metrus augstais īstās dracēnas pārstāvis, kas aug Tenerifē. Agrāk tūkstošos gadus lēstais šī koka vecums bija pārspīlēts; vecākajiem kokiem nemēdz būt vairāk kā 300 gadu.

Izplatība

Daudzveidības centrs atrodas  Āfrikā, dažas sugas sastopamas Madagaskarā, Āzijā, Sokotrā, Vidusjūras reģionā, Centrālamerikā, Kubā, Austrālijas ziemeļos un Klusā okeāna salās.

Veģetācija

Sastopamas tropu un subtropu joslā visai dažādos biotopos, tostarp — pat applūstošos lietus mežos.
Varānu dzimta

Sistemātikas diskusijas

Varānu dzimtā ir vairākas izmirušo sugu ģintis, par kuru izdalīšanu kā atsevišķas ģintis vai apvienošanu ar varānu ģinti trūkst datu, vai arī ģintis būtu jāizdala atsevišķā dzimtā. Pastāv vairākas alternatīvas sistemātikas, kurās ģinšu skaits varānu dzimtā ir atšķirīgs. Turklāt viena no zinātnieku grupām 2008. gada sistemātikā (Conrad, Rieppel & Grande, 2008) varānu dzimtu ir likvidējusi, varānu ģinti iedalot  varānveidīgo kladā (Platynota).
Vairāki sistemātiķi uzskata, ka varānu dzimtai piederīgas ir arī čūskķirzakas (Lanthanotus), savukārt citi sistemātiķi tās izdala atsevišķā dzimtā.
Brāļi Kokari

Sižets

Filmas galvenie varoņi ir koru diriģenti Imants un Gido Kokari.
Aspazija

Biogrāfija

Dzimusi 1865. gada 16. martā turīga Zemgales zemnieka ģimenē Zaļenieku pagasta "Daukšās". Mācījās Zaļāsmuižas pamatskolā, Jelgavas Dorotejas meiteņu pamatskolā un Jelgavas Trīsvienības sieviešu ģimnāzijā (1874—1884), ģimnāziju nepabeidza, izstājās īsi pirms tās beigšanas. Dedzīgi lasīja vācu romānistus un dzejniekus, savus pirmos dzejoļus uzrakstīja 14 gadu vecumā vācu valodā. Ģimnāzijas pēdējo klasi Rozenberga nepabeidza un 1886. gadā apprecējās ar Vilhelmu Maksi Valteru. 1887. gadā laikrakstā "Dienas Lapa" feļetona pielikumā tika publicēts viņas dzejolis "Jaunā gadā", viņa piedalījās lugu konkursā ar drāmu "Atriebēja", taču tā netika iespiesta cenzūras iebildumu dēļ. Pēc šķiršanās no pirmā vīra laikā no 1891. līdz 1893. gadam Aspazija strādāja par mājskolotāju Jaunsvirlaukā, Pociemā, un sacerēja lugas "Zaudētās tiesības", "Vaidelote" un poēmu "Saules meita". Šos darbus viņa publicēja ar pseidonīmu "Aspazija" (no sengrieķu ‘mīlamā’, kas bija arī izglītotās Perikla draudzenes vārds) un viņas lugās spilgti attēlota sievietes cīņa pret dogmām un aizspriedumiem, par tiesībām veidot savu dzīvi saskaņā ar jūtām.
Pēc pārcelšanās uz Rīgu 1893. gada novembrī strādāja Rīgas Latviešu teātrī par koristi un sāka nodarboties ar žurnālistiku. 1894. gadā teātris uzveda viņas lugas "Vaidelote" un "Zaudētās tiesības". Šajā laikā viņa iepazinās ar Jāni Pliekšānu (Raini), kurš tolaik bija avīzes "Dienas Lapa" redaktors un pievienojās Jaunās strāvas kustībai. 1897. gadā iznāca Aspazijas pirmais dzejoļu krājums "Sarkanās puķes", kas izraisīja plašu rezonansi sabiedrībā. Pēc kustības sagrāves Aspazija 1897. gada 23. decembrī Panevēžā salaulājās ar apcietināto J. Pliekšānu. No 1898. līdz 1903. gadam viņa strādāja "Dienas Lapas" redakcijā un pārmaiņus dzīvoja Rīgā un Vjatkas guberņas Slobodskas (Слободской) pilsētā pie izsūtītā Raiņa. Šajā laikā viņa kopā ar Raini tulkoja Johana Volfganga fon Gētes darbus, Aspazija viena pati — Henrika Senkeviča, R. Hamerlinga darbus. Kopā ar Raini 1905. gada revolūcijas laikā Aspazija aktīvi piedalījās dažādos masu pasākumos un viņas drāmas "Sidraba šķidrauts” izrāde kļuva par vienu no spilgtākajiem latviešu garīgās un nacionālās atmodas notikumiem.
Sākoties represijām, Aspazija ar Raini 1905. gada nogalē emigrēja uz Šveici, kur līdz 1920. gadam dzīvoja Tičīno kantona Kastaņjolā pie Lugano ezera. Pēc atgriešanās Latvijā Aspazija tika ievēlēta Satversmes sapulcē, piedalījās Latvijas Republikas izveidē un aktīvi aizstāvēja sieviešu tiesības.
Aspazija mirusi 1943. gada 5. novembrī, apbedīta blakus savam vīram Raiņa kapos. 1996. gadā Aspazijas pēdējā dzīvesvietā Dubultos atvērts muzejs. 2004. gadā veiktajā aptaujā par 100 visu laiku ievērojamākajām Latvijas personībām Aspazija tika ierindota 20. vietā.
Maiks Modano

Spēlētāja karjera

Profesionālā spēlētāja gaitas Modano uzsāka 1988.—89. gada sezonā, pēc tam, kad iepriekšējā vasarā ar kopējo pirmo numuru Minesotas "North Stars" viņu bija izvēlējusies 1988. gada NHL draftā. Lai gan savā pirmajā NHL sezonā viņš līgā aizvadīja vien divas spēles, jau nākamajā sezonā viņš bija nostiprinājies Minesotas kluba sastāvā. 1993. gadā franšīzei pārceļoties uz Dalasu, Modano pārceļas līdz ar klubu, tajā spēlējot līdz pat 2009.—10. gada sezonas beigām. Modano bija kļuvis par Dalasas "Stars" simbolu. 1998.—99. gada sezonā viņš bija arī viens no komandas vilcējspēkiem, "Stars" vienībai izcīnot Stenlija kausu. Sākot ar 2007. gadu, Modano rezultativitāte samazinājās, kas 2010. gada vasarā spieda "Stars" vienību paziņot, ka jauns līgums ar Modano netiks noslēgts, kā rezultātā spēlētājs pievienojās Detroitas "Red Wings" rindām.
2011. gada septembrī paziņoja par karjeras beigšanu.
Modano ir bijis arī salīdzinoši aktīvs ASV hokeja izlases spēlētājs, piedaloties trijos Pasaules čempionātos, divās Pasaules kausa izcīņās, kā arī trijos Olimpisko spēļu turnīros, 2002. gadā izcīnot arī olimpisko sudraba medaļu.
Strādnieks (īsfilma)

Sižets

Filma veltīta strādniekiem, kurus varētu uztvert par savas zemes saimniekiem, kā arī viņu darba daudzumam.